
1. Velkomst v. dir. Carsten Smidt 
Carsten Smidt bød velkommen og præsenterede dagsordenen for mødet. Flere medlemmer gav udtryk for deres tilfredshed med kontaktudvalget, som et godt forum for udveksling af synspunkter på tværs af energisektoren.





2. mulige forbedringer af reguleringen
På baggrund af to præsentationer fra branchen drøftede udvalget behovet for ny regulering af især fjernvarmesektoren, herunder hvilken model denne burde indrettes efter, indtægtsrammer og benchmarks, eller en større eller mindre udvikling af den nuværende hvile-i-sig selv-regulering, eventuelt med elementer af aftale-regulering.

Monopol eller konkurrence 
Blandt fortalerne for hvile-i-sig regulering blev der lagt vægt på et stigende konkurrencepres i sektoren og deraf følgende effektiviseringspres, bl.a. fra flere individuelle løsninger og elektrificering. Hertil blev der peget på fjernvarmeprisernes fald over årene som udtryk for at de nuværende rammer allerede var velfungerende. 

Andre bemærkede at konkurrencen rigtig nok var voksende, men dog fortsat begrænset, og at den kun gjaldt inden for produktionsledet. Selve transporten og distributionen af fjernvarmen udgjorde fortsat klare fysiske monopoler, som det ville være relativt let at benchmarke. Der blev også gjort opmærksom på vigtigheden af god governance, herunder udfordringer med sammenblanding af politiske myndighedsinteresser og de driftsmæssige interesser i kommunerne. Der blev herudover spurgt til, om de faldende priser ikke snarere var et udtryk for det fald, som man havde set i brændselspriserne. 

Andre igen gav udtryk for, at forbrugerpriserne klart lå alt for højt, og at det understregede behovet for en mere effektiv økonomisk regulering. Det ville være fint, hvis forbrugerne i højere grad får mulighed for at stemme med fødderne, men der vil under alle omstændigheder være behov for et stærkt tilsyn. Der blev i denne forbindelse peget på asymmetrien i vidensniveauet mellem forbrugerne og selskaberne, og at Forsyningstilsynet allerede i dag har behov for langt flere ressourcer, hvis der reelt skal rettes op på dette misforhold. Ikke mindst i forhold til granskning af markedsmæssigheden i de store selskabers koncerninterne handler. En præmis for overhovedet at tale om effektiv konkurrence i sektoren kunne være en ejermæssig unbundling, som man kender det fra elsektoren, sammen med et betydeligt højere niveau af gennemsigtighed i selskabernes interne budgetter og kapitalforvaltning.  

Carsten Smidt fortalte, at det var Forsyningstilsynets klare udgangspunkt, at der var tale om en sektor med monopollignende forhold, og at der var behov for bedre regulering. Med det sagt gav han også udtryk for, at der vil være forskelle på tværs af sektoren, og at der på ingen måde er behov for økonomisk regulering, hvis der kan skabes tilstrækkelig effektiv konkurrence, hvilket i øvrigt også klart vil være at foretrække. Konkurrenceudsættelsen vil i så fald være lettere at sikre fra produktionssiden, men det kan ikke udelukkes, at der vil kunne skabes konkurrence på hele leverancen. Med hensyn til prisudviklingen var det ikke noget, Forsyningstilsynet havde dykket nærmere ned i, udover at man havde kunne konstatere, at prisudviklingen på mange brændsler havde været mere negativ end slutbrugerprisen. Carsten fortalte endelig om, hvordan Forsyningstilsynet i dag arbejdede en hel del mere med at bidrage til gennemsigtigheden med de informationer, som tilsynet har tilgængelig. Det har så indtil videre være lettest på elområdet, idet oplevelsen er, at omhyggeligheden omkring sikringen af datakvalitet ikke er helt på samme niveau i fjernvarmesektoren.  

Komplekse strukturer og brugen af aftaler 
Nogle medlemmer gjorde opmærksom på fjernvarme- og affaldsvarmeproduktionens store kompleksitet og udfordringerne ved etablere retvisende benchmark. Rammerne for fjernvarmeselskaberne var meget forskelligartede, alt efter om der var tale om udnyttelse af f.eks. fjernvarme eller geotermi. Affaldsvarmeområdet var endnu mere kompliceret ikke mindst som følge af at være omfattet af både energi- og miljøreguleringen, hvor varmeprisen allerede er reguleret med omkostningsbestemmeler og prisloft, samtidig med, at selve taksfastsættelsen for affaldsbehandlingen skal ske i henhold til miljølovgivningen. Med til at komplicere er også kommunernes ret til anvisning af restaffald til kontinuerlig miljøbehandling, som gør, at anlæggene ikke selv kan vælge deres eget brændsel og ikke selv kan styre deres typer og flow af restaffald (f.eks. mink). 

De høje grader af kompleksitet talte for en fortsættelse af hvilke-i-sig selv, evt i kombination med en aftalebaseret regulering, hvor selskaberne i stedet for at blive reguleret indgår en aftale med deres kunder eller med reguleringsmyndigheden som repræsentant for kunderne. Aftalen kan fx indeholde bestemmelser om omstilling af selskabet, indfrielse af klimamål, effektivitet og kvalitet i leveringen. Aftalerne kan enten være separate for det enkelte selskab eller som en brancheaftale for alle selskaber.

Andre medlemmer afviste de aftalebaserede regulering i relation til kunderne på baggrund af den store asymmetri i vidensniveauet. Virksomhederne ville aldrig kunne matche den viden, som varmeselskaberne sad med på den anden side af bordet.  

Carsten Smidt fortalte, at Forsyningstilsynet for øjeblikket indgik i en åben dialog med branchen om mulighederne for en mere aftalebaseret regulering, som han mente både bød på fordele og ulemper. Fordelene var lettest at finde, når der var tale om aftaler mellem producent og de helt store forbrugere i forbindelse med leveringen af komplekse ydelser. Carsten var mere betænkelig, når det kom til aftaler mellem regulator og den regulerede virksomhed, og pegede på, at man her bør tænke dybt over, hvor meget man reelt vil have regulator til at gå ind og træffe driftsmæssige beslutninger. En aftalebaseret regulering vil indebære etablering af et tilstrækkeligt grundlag for at kunne træffe gode beslutninger og dermed også en helt anden form for langt mere omfattende og indgribende tilsyn, end det man kender i dag, hvor tilsynet nøjes med at sætte økonomiske rammer for selskabernes egne driftsmæssige beslutninger. 

Ejerskab og regulering

Blandt fortalerne for fortsat hvile-i-sig-selv bliver der lagt vægt på den nuværende situation med forbrugereje, non-profit, og hvordan projektbekendtgørelsens krav mht. samfundsøkonomiske, selskabsøkonomiske og brugerøkonomiske investeringer er en velfungerende måde at sikre omkostningseffektivitet. Argumenterne er, at selskaberne er der for forbrugernes skyld og har mål om lave forbrugervenlige priser. Den demokratiske kontrol i selskaberne har løbende fokus på at sikre dette. Desuden sikrer kravene i projektbekendtgørelsen, at der kun investeres i de bedste og billigste løsninger.

På mødet blev der spurgt til, om og i så fald i hvor høj grad ejerskabsformer indgår i Forsyningstilsynets og regeringens overvejelser om ny regulering.

Carsten Smidt oplyste her, at ejerskabsformer ikke var noget som Forsyningstilsynet inddrager i overvejelserne om ny regulering. Anbefalinger vil altså alene gå på regulering, som er uafhængig af ejerskab. Dette blev bekræftet af Martin Hansen fra Energistyrelsen.

Nye politiske signaler
Blandt fortalerne for fortsat hvile-i-sig-selv regulering blev der lagt vægt på en ny politisk ramme som følge af regeringens klimaaftale med et bredt flertal i Folketinget 22. juni 2020. Den nye politiske klimaaftale erstatter de politiske aftaler om indtægtsrammeregulering fra april 2016 og juni 2017 og der er ikke aktuelle politiske planer om at indføre indtægtsrammeregulering af sektoren, lød det i den fremlagte dokumentation. 

Carsten Smidt bekræftede, at Forsyningstilsynet var opmærksomme på de nye politiske signaler, og at tilsynet deltog i en åben dialog og kiggede ind i de forskellige modeller, som vil kunne sikre målet om en mere velfungerende regulering, herunder spørgsmålene om effektiv konkurrenceudsættelse og en mulig større brug af aftaler.  

I forhold til den politiske proces fortalte Martin Hansen fra Energistyrelsen, at ministeriet har været igennem en række drøftelser med interessenter, og at der var mange gode input med fokus på merværdiskabelse i branchen. Der befandt sig i denne forbindelser overordnet tre grupperinger. Dem som ønskede at fortsætte med de nuværende regler, evt. med lidt justeringer. Dem som gik efter en klassisk indtægtsrammeregulering med effektiviseringskrav. Og så en kombination med henholdsvis indtægtsrammer som standard suppleret med aftaler med de største aktører. 

Gennemgang og drøftelse af Forsyningstilsynets arbejdsplan for 2021-2023 v. dir. Carsten Smidt
Carsten Smidt lagde ud med at spørge, om der var kommentarer til det distribuerende udkast til arbejdsplan. 

Repræsentanten fra Dansk Affaldsforening gav udtryk for bekymring over afsnittet om bidrag til udviklingen af ny økonomisk regulering af affaldsforbrændingssektoren, herunder oplægget til analyse af effektiviseringsplaner. Det var i den forbindelse vigtigt at der ikke blev tale om nye krav oven i de krav som allerede ville blive gennemført som følge af Kommunernes Landsforenings kommende tilpasningsplan. 

Carsten Smidt fortalte, at tilsynet kun er blevet bedt om at vurdere KL’s plan og faretage den pågældende potentialeanalyse. Han oplyste herudover, at der fortsat manglede sikkerhed for finansiering i 2021, og at det pågældende arbejde ikke måtte ske på baggrund af opkrævning fra de øvrige forsyningsområder. 

Dansk Affaldsforening har efterfølgende pr. mail d. 12. december 2020 understreget, at foreningen ikke finder grundlag for at affaldsenergisektoren – i lyset af den politiske klimaaftale af 16. juni 2020 – pålægges yderligere krav om effektiviseringer udover dem som måtte følge af KL´s plan for tilpasning af affaldsenergikapaciteten frem mod 2030. Det er uddybet i et medfølgende brev til Forsyningstilsynet. 

Repræsentanten fra De Frie Energiselskaber kom med fire forslag til arbejdsplanen.
· Tilvejebringelse af et bedre systematisk og indsigtsfuldt overblik fsva netkapacitet på DSO-niveau, som er nødvendig, til når politikerne skal træffe beslutning om af elnettet i forbindelse med den grønne omstilling
· Fremskyndelse af arbejde med revidering af rammen for netselskabernes anmeldelse af metode for fastsættelse af standardgebyrer, som DFE i dag mener giver barrierer for den grønne omstilling.
· Revidering af reglerne for selskabernes interne overvågning, herunder ny skabelon for afrapportering med inkludering af antallet af klager over koncerninterne handler, diskriminerende adfærd, manglende markedsmæssighed i aftaler, tvivl om selskabsadskillelse i kommunikation og markedsføring osv. Kontrollen med at rapportere bør samtidig offentliggøres.  
· Undersøgelse/kontrol af kontingenter til brancheforeninger med både monopolaktiviteter og konkurrenceudsatte aktiviteter - herunder også en afsøgning af, hvor store summer netselskaberne kan opkræve til en brancheforening med hjemmel i gældende lovgivning (Indtægtsrammebekendtgørelsen mv.)   

DFE har efterfølgende fremsendt de fire forslag i uddybet form.

Repræsentanten fra Forbrugerrådet/Tænk efterlyste en analyse af spørgsmålet om lukning af elleverancer til forbrugerne, som jo i sagens natur er meget indgribende, men hvor vi mangler overblik over hyppigheden og baggrunden for lukningerne. 

Carsten Smidt oplyste, at tilsynet allerede havde taget hul på belysningen af dette vigtige spørgsmål, både som opfølgning på indførelsen af engrosmodellen, men også i kølvandet på Covid-krisen, hvor tilsynet har set udenlandske rapporter om flere lukninger. Spørgsmålet er om det også har været tilfældet i Danmark. 

Repræsentanten fra Dansk Energi nævnte i denne forbindelse, på baggrund af dialog med Evida, at der ikke på el og gas opleves en markant stigning i debitorer.

Repræsentaten fra Rådet for Grøn Omstilling efterlyste øget fokus på fleksibilitetsydelser, og nævnte som eksempel den grønne omstilling i byggesektoren. Det er i denne forbindelse vigtigt, at dette marked åbnes for forskellige bygningsejere, varmepumpejere (fx fjernvarmeselskaber og private), virksomheder mm, som så fx kan finansiere dele af deres grønne investeringer ved salg af flekisbilitetsydelser. Repræsentanten roste herudover planerne for udvikling af Elpris.dk med bedre mulighed for reelt valg af grønne produkter. Rådet for Grøn Omstilling var selv ved at udfase deres eget arbejde med at hjælpe forbrugerne til det grønne elvalg, og havde her en del erfaringer at dele om, hvordan man så vidt muligt undgår selskabernes greenwashing i den forbindelse. 

Carsten udtrykte enighed i vigtigheden af at undgå green washing på Elpris.dk, noget forbrugerombudsmanden også har lagt vægt på. 
 
Repræsentanten fra Dansk Energi rejste følgende emner og spørgsmål i forbindelse med arbejdsplanen.

· Der vil med stor sandsynlighed blive behov for en meget hurtig proces omkring fastlæggelse af de fremtidige tariffer for producenter, der skal indføres fra 2023, hvorfor tilsynet opfordres til at gøre hvad man kan for at den proces går hurtigt.
· Repræsentanten vil gerne vide hvad der lå i planens formulering om effektiviseringsanalyser i fjernvarmesektoren af først de små og siden de store
· Endelig rejste repræsentanten et principielt spørgsmål om stigningen i de samlede omkostninger til Forsyningstilsynet. Disse var ganske givet velbegrundede, men det var i arbejdsprogrammet svært at gennemskue sammenhængen mellem omkostningerne og effekterne. Han efterlyste også en eller anden indikation af, hvad som er nice to have og hvad der er need to have. F.eks. mente han, at tilsynets antologiprojekt måske var lidt af et nice to have, hvor større omtanke måske ville være godt i en tid med stigende gebyrer. 

Carsten Smidt fortalte at der bag formuleringen om først de små og siden de store skal forstås, at det indtil videre kun er de store som er på tale i forbindelse med den nye regulering, som er blevet drøftet i dag på mødet, mens de mindre formentlig vil fortsætte under den eksisterende regulering, der dog alligevel vil blive genbesøgt.

Med hensyn til gebyrfinansieringen bemærkede Carsten at tilsynet meget gerne vil levere en større gennemsigtighed, herunder mere detaljerede opgørelser af tilsynets omkostninger. Det var noget tilsynet havde leveret i tidligere beretninger, og det er noget tilsynet meget gerne gør igen, hvis interessen er der. Med hensyn til hvad der er nice og need to have, fortalte Carsten Smidt, at tilsynet rigtig nok opkrævede sin egen finansiering via gebyrene, og som sådan fungerede som en monopol. Omvendt er tilsynets budget fastlagt i Finansloven og organisationen er underlagt samme årlige krav om effektiviseringer på 2 pct, som alle andre offentlige organisationer er underlagt. Finanslovens rammer giver dog tilsynet mulighed for at prioritere på tværs af opgaverne af hensyn til at kunne tilpasse sig interne og eksterne udviklingstendenser.  
 
Repræsentanten fra Energinet har efterfølgende pr mail gjort opmærksom på opgaver i forbindelse med TSO benchmark på el- og gasområdet. 

Carsten Smidt har svaret at tilsynet til næste år vil påbegynde arbejdet med TSO benchmarking sammen med de andre lande. Ift nogle af de andre opgaver er det en mindre opgave, men det skal rigtig nok med i arbejdsplanen.

Status på tilsynets dialog med parter
Carsten Smidt orienterede her om implementeringen af Forsyningstilsynets projekt om hyppigere og mere systematisk inddragelse af interessenterne i forbindelse med sagsbehandlingen, som han håbede blev positivt bemærket i branchen. 
Eventuelt
Der blev ikke rejst emner under eventuelt 

